২৮৬ দিনের বন্দিদশায় কী কী খেলেন সুনীতা-বুচ?

ওয়েব ডেস্ক: গিয়েছিলেন আট দিনের জন্য, কিন্তু আন্তর্জাতিক মহাকাশ স্টেশনে (ISS) প্রায় ন’মাস থাকতে হয়েছিল সুনীতা উইলিয়ামস (Sunita Williams) এবং বুচ উইলমোরকে (Butch Wilmore)। ভারতীয় সময়ানুযায়ী বুধবার ভোর-রাতে পৃথিবীতে ফিরে এসেছেন নাসার দুই নভশ্চর। স্পেস স্টেশনে ভারশূন্য অবস্থায় বেশিদিন থাকলে মানবদেহে কিছুটা প্রভাব পড়তে বাধ্য, সুনীতা এবং বুচেরও তাই হয়েছে। এছাড়া শারীরিকভাবে সুস্থ অবস্থাতেই ফিরে এসেছেন তাঁরা।

তবে ২৮৬ দিন মহাশূন্যে কী খেয়ে কাটাচ্ছিলেন তা নিয়ে উদ্বিগ্ন হয়েছিলেন অনেকেই। বিশেষ করে মহাকাশ স্টেশনে সুনীতার শীর্ণ চেহারার ছবি দেখে উদ্বেগ বেড়েছিল। সে কারণেই বেশি করে তাঁদের খাবারের মেনু নিয়ে প্রশ্ন উঠছিল।

আরও পড়ুন: এবার টার্গেট লাল-গ্রহ? সুনীতাদের ফিরিয়েই বড় ঘোষণা মাস্কের

না, উদ্বেগের কোনও কারণ নেই। আর যাই হোক, মহাকাশচারীদের খাবারের অভাব রাখেনি নাসা। পৃথিবীর মাটিতে যেরকম খাবার আমরা খাই তেমন না হলেও সুনীতারা যা খেয়েছেন তা যথেষ্ট। তাঁদের খাবার তৈরি করা হয়েছিল হিউস্টনের স্পেস ফুড সিস্টেম ল্যাবরেটরিতে (Space Food System Laboratory)।

কী কী ছিল খাবারের মেনুতে?

রোস্টেড চিকেন, পিৎজা, শ্রিম্প ককটেল, টুনা মাছ, গুঁড়ো দুধ, সিরিয়াল জাতীয় খাবার, বিভিন্ন ধরনের স্যুপ। পাঠানো হয়েছিল টাটকা ফলমূল এবং শবজিও কিন্তু তা দ্রুত নিঃশেষ হয়ে যায়। পরে প্যাকেটজাত ফল-সবজি খেতে হয়েছিল সুনীতাদের। রান্না করা মাছ-মাংসও ছিল খাবারের তালিকায় এবং তা খেতে হত গরম করে। শ্রিম্প ককটেল এবং স্যুপ সুনীতার প্রিয় তাও জানা গিয়েছিল। সবমিলিয়ে ২৮৬ দিন মহাকাশে ‘বন্দি’ থাকলেও খাবারের অভাব বোধ করেননি দু’জন।